IN RELEVATIONE BEATI BENIGNI SACERDOTIS ET MARTYRIS CHRISTI (XIV Kal. novembris) Ad Vesperas. — Antiph. Gaude, gaude fidelis concio ; Adest tibi gaudendi ratio ; Nam Benignus, Martyr, cum gaudio, Pleno Cœli potitur præmio ; Sed tu magis lætare, Divio, Tanti sancti clarus martyrio. Cap. (Sap.) Benedicentes Dominum exaltate illum quantum potestis. Ipse deduxit justum per viam rectam : cujus memoria in benedictione est. Resp. Dum divinum semen serit Ab iniquis capitur ; Caput vecte lictor ferit ; Sanguis Sancti funditur, † Sic injuste justus perit, Dum pro fide moritur. V. Nunc membrorum ejus massa In decenti quadam cassa Digne valde ponitur. † Sic injuste... Gloria Patri ...Dum pro fide... Hymnus : Gaude mater Ecclesia, Lauda Christi clementiam, Qui Benignum de Græcia Transmisit in Burgundiam. Roborare dum nititur Martyr fidem viriliter, Jussu tyranni capitur Et tractatur crudeliter. Super pedes effunditur Ipsius plumbum bulliens ; Non clamat nec conqueritur, Pro Christo mori sitiens. Post pedes sic dispositos, Denæ ponuntur subulæ Per denos ejus digitos Ardentes quasi faculæ. Bina perfossus lancea ; Caput vecte percutitur ; Columba quædam nivea Ex ipso tunc egreditur. Sic rosa delectabilis Offertur Regi gloriæ ; Miles inexpugnabilis Renumeratur hodie. Trinitati sit dedita Laus, honor, virtus, gloria ; Quæ per Benigni merita Nos ducat ad cœlestia. Amen. In Evangel. Ani. Transit Martyr ad regni solium ; Jam fons parvus crevit in fluvium ; Nunc cœleste gustat convivium Christi servus intrans in gaudium. Coll’a. Omnipotens sempiterne Deus qui hunc diem nobis honorabilem, beati Benigni martyris tui relevatione tribuisti ; da, quæsumus, Ecclesiæ tuæ in hac celebritate lætitiam, ut cujus membra pro amore veneramur in terris, ejus intercessione sublevemur in cœlis. Per Dominum. Ad Matutin. Invit : Adsunt mirifici Benigni gaudia ; Laude multiplici Plaudat Ecclesia. Ps. Venite Hymnus. Exultet cœlum laudibus, Resultet terra gaudiis, Benignus in cœlestibus Lætus potitur prœmiis. Mundanam calcans gloriam, Benignus, Martyr inclytus, Pro Christo contumeliam Fati dignus est habitus. Devotionis adipe Repletus et pinguidine, Agonizat cum principe Sanctus pro Christi nomine. Cum furibundis canibus Missus fuit in carcerem, Figurans in aliquibus Sic Danielem veterem. O Virum ineffabilem, Omni dignum memoria ! Quem reddunt commendabilem, Vita, mors, signa varia. Trinitati... etc. (ut supra ad Vesp.) In 1° Noct. Ant. 1. Præco magnus de Græcia Missus est in Burgundiam Dare nobis cœlestia Regna, per pœnitentiam. Ant. 2. Fervens desiderio, Dignus habebatur Fungi sacerdotio Quod exequebatur. Ant. 3. Documentis nititur Erudire bonis Gentes, dum ingreditur Castrum Divionis. Ant. 4. Sub Polycarpi regula Mente profecit sedula ; Tandem fidem catholicam Docet et apostolicam Ant. 5. Agonizat pro Christi nomine Martyr plenus divino lumine, Nullo fractus prorsus discrimine. Ant. 6. Sanctus pro Christo dimicans Confisus est in Domino, Præceptum Dei prædicans Ore quasi tubicino. Lectin prima : Hora autem novissima, defluxo hibernali æstivalique tempore, cum jam sanctorum flores exciderant, igneique ardores caritatis famescere desierant, benignissimus mundi Redemptor, qui non repellit plebem suam et hereditatem suam, hoc est electorum ecclesiam, non derelinquit ; consolatus est populum suum et misertus est nostri. Cum enim quamplurimi, non corruptilibus auro et argento sed pretioso sanguine Agni et immaculati Christi Jesu redempti, tanto ingrati beneficio, per abrupta vitiorum incedentes, obliti sunt Deum qui salvavit eos, declinaveruntque a via recta, eo quod sanctos oblivioni dederunt tanquam mortuos a corde, suscitavit nobis Deus pastorem in medio nostri de fratribus nostris, honestæ conversationis bonis moribus adornatum, qui errantes reduceret, vias prudentiæ ostendendo, « ad dirigendos pedes nostros in viam pacis », scilicet Hugonem, bonæ memoriæ, venerabilem patrem hujus cenobii, et « inspiravit in faciem ejus », id est in cordis affectum, « spiraculum vitæ », sanctum scilicet propositum quod erit pluribus vita gratiæ. R. I. Mundum vocans ad Agni prandium, Hora cœnæ, Deus rex omnium Servum mittit, † dans ei socium Sanctum Andochium. V. Ad hoc officium Benignus mittitur ; Istud negotium Laetus exequitur. † Dans ei socium... etc. Lectio II : Nam cum thesaurus incomparabilis, sacratissimum corpus beatissimi Benigni diu in loco et modo prædictis jacuisset, temporibus præfati venerabilis patris Hugonis, anno Domini millesimo ducentesimo septuagesimo primo, XVI calendas martii, in prædicto cenobio Divionensi contigit res terribilis et miranda. Turris namque lapidea in medio ecclesiæ super bases lapideas summo opere stabilita, dimensionibus longitudinis, latitudinis et altitudinis copiosa, nobilique fabrica fabricata, mirabili horribilique ruina corruit. O mira res ! quæ non in abscondito sed in propatulo, omni populo totique clero castri Divionensis, tanquam in medio, non in angulo ecclesiæ aperiens os suum innotuit. R. II. Calcans mundum sub suis pedibus, Sanctus fidem declarat gentibus. † Cujus virtus apparet omnibus Christi fidelibus. V. Vita bona, mors, signa varia Hujus Sancti demonstrant præmia. † Cujus... etc. Lectio III : Theca namque lignea quæ inferiori parte ecclesiæ pretiosissimas reliquias continebat, super duas columnulas lapideas stabilita, totum pondus, vel ut verum fateor, majus pondus ruinæ sustinuit. Quæ quidem theca omnino illæsa, disrumptis duabus columnulis, nullo alio nobis visibili supposito, per seipsam mirum in modum subsistebat. Lampades etiam quæ in loco dictæ thecæ contiguo in veneratione sacrarum reliquiarum ardebant jugiter, nec propter tantæ ruinæ tamque mirificum et terribilem statum et sonitum nec propter pulveris inexcogitatum turbinem extinctæ sunt : lucerna enim ejus non extinguetur in æternum. R. III. Dispensator providus. Inclytus bellator Circuit ut callidus Nocturnus circator ; Idolorum rigidus Semper impugnator, † Castitatis fervidus Custos et amator V. Verbo, vita docuit, Signo multis claruit, Doctus speculator, † Castitatis... etc. Lectio IV : O quanta tunc amaritudine doloreque cordis tacti intrinsecus incolæ loci istius ad considerationem ruinæ domus Dei præcelluntur ! Quanta etiam mentis exultatione ad novitatem miraculorum diebus istis insolitam jocundantur ! Tunc enim dolor et gaudium commixta sunt, ut illud propheticum impleretur : « Risus dolori miscebitur ». R. IV. Verbum vitæ dum palam loquitur, Surgunt hostes ; martyr conquiritur. † Statim vinctus ad ducem ducitur, Nec sic subvertitur. V. Inter canes martyr includitur Sed ab illis nequaquam læditur. † Statim... V. Gloria Patri... † Statim... In II Noct. Ant. I. Quando missus Sanctus Fuit cum canibus. Cibat illum Christus E cœlo panibus. Ant. II. Migrans, cœli coetibus Sanctus aggregatur ; In terris hominibus Jam patrocinatur. Ant. III. Posquam vitæ stadium Pugil consummavit, Intrat cœli gaudium Victor, quod optavit. Ant. IV. De bello victis hostibus Miles probus regreditur ; Benignus, spretis omnibus, Cœlum dives ingreditur. Ant. V. Benignitate præditus. Benignus plenissime, Tandem dignus est habitus Locari dignissime. Ant. VI. Jam Martyr in gloria Regnans cum beatis Multa beneficia Parat sanitatis. Lectio V : Quid ergo sibi voluit ista, fratres carissimi, ruinæ domus Dei erumpnosa lamentatio, supportationisque sanctarum reliquiarum lætabunda admiratio, inextinguibilisque luminis luminosa irradiatio, nisi novæ reedificationis istius templi divinam dispositionem exaltationisque sanctarum reliquiarum futuram ordinationem designare. Nam sicut sancto David a Deo fuit prohibitum ædificare domum Dei in Jerusalem eo quod vir sanguineus esset, quod Salomoni filio ejus permissum est ; sic etiam sanctis patribus, in hoc monasterio quondam degentibus, ex aliquo Spiritus Sancti consilio speciali non fuit permissum, domum Dei reædificare, sanctasque reliquias exaltare : sed huic Salomoni pacifico, prædicto videlicet patri reverendo, ex gratia privilegii specialis reservatum est. R. V. Sanctitate plenus et gratia. Dei servus objurgat vitia ; Pœnas suffert, et vituperia, † Nulla tamen fractus injuria. V. Subularum fortes aculei Hunc non mutant a statu fideli. † Nulla tamen... Lectio VI : Et quia melior est obedientia quam victimæ, auscultareque magis quam afferre adipem arietum : ideo venerabilis prædictus pater, inspirationi divinæ monitisque salutaribus non recalcitrans, sed devotissime obtemperans, celeriter operi fabricæ hujus ecclesiæ, ut inpræsentiarum est, porrexit dexteram ; quæ quidem fabrica quantis excogitata vigiliis, quantisque sumptibus laboriosa extiterit, in seipsa demonstrat. R. VI. Præses nefandus ferculum Sanctum cogit comedere, † Creditque Dei servulum Tali modo pervertere. V. Cito signo crucis opposito Cibus ille vanescit subito, † Creditque... Lectio VII : Completaque anteriori parte dictæ fabricæ quæ juxta vulgare nostrum presbyterium nuncupatur, sæpedictus pater, secundum diu ante conceptum propositum, aggreditur opus sibi dulcissimum : Videlicet thecam argenteam, decentissima textura conceptam, auro, argento, gemmisque compositam fabricare, in qua sanctæ reliquiæ, quæ diu in imo latitaverant, honorifice conderentur. R. VII. Imperator ut leo rugiens Sanctum poenis pulsat multociens. † Sed Benignus, cuncta despiciens. Non mutatur sicut insipiens. V. Homo sanctus, in sapientia Manet sicut solis substantia, † Sed Benignus... Lectio VIII : Qua completa, illius fretus adjutorio qui perfecit soli- datque, antedictus pater quasi tuba exaltans vocem suam clamavit in fortitudine. Convocavit namque barones, archiepiscopos, episcopos, abbates, aliosque prælatos dissimilitudine officiorum graduumque uni Domino famulantes, cum totius cleri et populi multitudine copiosa. Congregato tam nobili exercitu, ad debellandas ærias potestates, sagittam fortissimam, quæ nunquam adiit retrorsum, de pharetra sua extrahentes, hoc est speciosissimas reliquias de loco ubi diu jacuerant, amoventes, infra dictam thecam post majus altare decenter sumptuoseque in alto stabilitam, in hymnis et confessionibus Dominum benedicentes, cum maximo cleri populique gaudio condiderunt. Acta sunt hæc omnia anno Domini millesimo ducentesimo octuagesimo octavo XIV Kl, novembris, regnante Domino nostro Jesu Christo cui est honor et gloria in sæcula sæculorum. Amen. R. VIII. Bina perfossus lancea, Vecte percussus ferreo. Ex hac Benignus area Cœli locatur horreo. † Stola gaudens purpurea Sanctorum fulget cuneo. V. Sicut botrus martyr comprimitur, Sic in cœlum justus deducitur. † Stola... V. Gloria Patri... † Stola... Ad Cantica. Ant. Superans potentiam Martyr tormentorum, Cumulum et gloriam Monstrat præmiorum. Lectio IX. Ev. secundum Matth. In illo tempore : Circuibat Jesus omnes civitates et castella, docens in synagogis eorum, et prædicans Evangelium regni, et curans omnem langorem et omnem infirmitatem. Et reliqua. Homilia : Cernis quod æqualiter et villis et urbibus et castellis, id est et magnis et parvis Evangelium prædicaverit, ut non consideraret nobilium potentiam, sed salutem credentium. R. IX. Sicut granum sinapis minimum. Martyr pœnis attritur plurimum. † Nunc odorem diffudit optimum Et suavissimum. V. In regionis terminis Patet vis hujus seminis † Nunc odorem... Lectio X : Circuibat civitates hoc habens operis quod mandaverat Pater : et hanc esuriem, ut doctrina sua salvos faceret infideles. Docebat autem in synagogis et villis Evangelium regni : et post prædicationem atque doctrinam curabat omnem langorem, et omnem infirmitatem : ut quibus sermo non suaserat, opera persuaderent. R. X. Expedito de gravi fabrica Carnis, turba plaudit angelica, † Martyr Dei, Christo nunc supplica Ut nos ducat ad regna cœlica. V, O Benigne, per preces sedulas, Peccatorum deterge maculas, † Martyr Dei... Lectio XI : De Domino proprie dicitur : « Curans omnem langorem et omnem infirmitatem » ; nihil quippe ei impossibile est. Videns autem turbas, misertus est eis quia erant vexati et jacentes sicut oves non habentes pastorem. R. XI. Sanctum suum mirificat Christus novo miraculo : Lucerna fulgens emicat, Diu latens sub modulo † Quæ virtutem magnificat Salvatoris in populo. V. O Christi benignitas. Collaudanda quotidie, Per quem Benigni bonitas Demonstratur Ecclesiæ. † Quæ virtutem... Lectio XII : Vidit ergo Jesus humanum genus, clementiæ suæ piæ intuitu, et misertus est ei quia erat per varios errores, diabolo ducente, valde vexatum nec habebat pastores qui illud in viam veritatis erigerent. Sic ideo Christus constituit et pastores et rectores, hoc est apostolos et successores eorum. Nam et semper necesse est ut oves Christi pastores et doctores habeant, quia diabolus, velut leo rugiens, circuit, semper quærens quem devoret. R. XII. O quam digne, quam laudari Sanctus iste promeruit, Dum pro fide trucidari Et morti tradi voluit ! † Quadam luce singulari Nunc terris lumen influit ! V. Tu, qui signis claruisti, In curandis corporibus, Nos a morte serves tristi Et a cunctis doloribus. † Quadam... V. Gloria Patri... † Quadam... Evangelium : Circuibat... (Matth. ix, 35-38) Ad Laudes. Ant. I. Adest dies lætitiæ Christi cunctis fidelibus, Qua Benigni reliquiæ Transferuntur cum laudibus. Ant. II. Gemma sub terra latuit, Despecto jacens loculo ; Cujus virtus apparuit Evidenter in populo. Ant. III. Fulget in Cœli gloria Martyr cum beatis ; Et multa beneficia Præstat sanitatis. Ant. IV. Corpus sanctum, quod pluribus Annis fuit sub nubilo, Episcoporum manibus Nunc transfertur cum jubilo. Ant. V. Lingua manu pariter Martyr prædicavit ; Mundo multipliciter Signis coruscavit. Capit. (Eccle. c. 13) In sermone ejus siluit ventus ; cogitatione sua placavit abyssum, et plantavit illum Dominus Jesus. Hymnus. Hymnum novæ lætitiæ Decantemus alacriter ; Nam Benigni reliquiæ Transferuntur solemniter. Dum conatur ut populus Errores suos corrigat, Aureliani famulus Illum catenis alligat. Ante conspectum ducitur Martyr Benignus ; perfidis Tormentis non pervertitur Nec blandimentis callidis. Triumphat per martyrium Coeli Benignus incola ; Nunc in choro cœlestium Bina gaudet aureola. O gloriosa passio ! Quam felix ejus anima ! Cujus fiunt suffragio Per mundum signa plurima. Conemur totis viribus ; Et cuncta nostra debita Solvantur ejus precibus, Præsentia præterita. Trinitati sit... (ut supra) Ad Benedictus Ant. Carnis, gleba latens diutius, Collocatur modo decentius ; Hujus solis refulgens radius Lumen suum diffundit latius. Collect. : Omnipotens, sempiterne Deus... (ut supra ad Vesperas) Ad primam : Ant. Adest (e Laud.) Ad tertiam : Ant. Gemma (ibid.) Capit. (Eccli. c. 45) In bonitate benignitatis et alacritate animæ suæ placuit Deo Isarël : ideo statuit ad illum testamentum pacis, ut sit illi sacerdotii dignitas in æternum. Collecta : Omnipotens (ut in Iis Vesp.) Ad Sextam : Ant. Fulgens in Cœli gloria... (ut supra) Capit. (Eccli. c. 46) Invocavit Dominum omnipotentem et dedit in dextera ejus tollere hominem fortem in bello et exaltare cornu gentis suæ. Collecta : Beati Benigni, martyris tui, sacratissimam relevationem hodierna die solemniter celebrantes sublimasti, tuis adesse fidelibus concedas. Per Dom. Ad Nonam : Ant. Lingua manu... (ut supra) Capit. (Eccli. c. 48) In diebus suis non pertimuit principem, et in potentia nemo vicit illum nec superavit illum verbum aliquod, et mortuum prophetavit corpus ejus. Collecta : Deus, bonitatis auctor et bonorum omnium dispensator, concede propitius, ut qui beati Benigni martyris tui festa celebramus, ejus patrocinio ac suffragio, tuæ pietatis propitiationem consequamur. Ad Vesperas : Ant. Præco magnus... (ut in I° N° et aliæ) Capit. (Eccli. c. 48, 49) In vita sua fecit monstra et in morte operatus est mirabilia ; in omni ore quasi mei indulcorabitur ejus memoria et ut musica in convivio vini. R. Sancte Benigne... Hymnus. Gaude mater... (ut supra) In Evang. Ant. O Martyr egregie, Norma probitatis, Rosa patientiæ, Ebur castitatis ; Roga Regem gloriæ Ut nos a peccatis Absolutos hodie, Jungat cum beatis. 